CELEX: 32015D0541
Language: bg
Date: 2015-03-24 00:00:00
Title: Решение (EС) 2015/541 на Съвета от 24 март 2015 година за отмяна на Решение 2011/492/ЕС за приключване на процедурата на консултации с Република Гвинея-Бисау съгласно член 96 от Споразумението за партньорство АКТБ—ЕС

1.4.2015   
            
            
               BG
            
            
               Официален вестник на Европейския съюз
            
            
               L 88/13
            
         РЕШЕНИЕ (EС) 2015/541 НА СЪВЕТА
   от 24 март 2015 година
   за отмяна на Решение 2011/492/ЕС за приключване на процедурата на консултации с Република Гвинея-Бисау съгласно член 96 от Споразумението за партньорство АКТБ—ЕС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна, подписано в Котону на 23 юни 2000 г. (1) („Споразумението за партньорство АКТБ—ЕС“), изменено (2), и по-специално член 96 от него,
   като взе предвид вътрешното споразумение между представителите на правителствата на държавите членки, заседаващи в рамките на Съвета, относно мерките, които да бъдат предприети, и процедурите, които да бъдат следвани, за изпълнението на Споразумението за партньорство АКТБ—ЕС (3), и по-специално член 3 от него,
   като взе предвид предложението на Европейската комисия,
   като има предвид, че:
   
               (1)
            
            
               С Решение 2011/492/ЕС на Съвета (4) консултациите с Република Гвинея-Бисау съгласно член 96 от Споразумението за партньорство АКТБ—ЕС бяха приключени и бяха предприети подходящи мерки, както е посочено в приложението към посоченото решение.
            
         
               (2)
            
            
               С Решение 2012/387/ЕС на Съвета (5) срокът на прилагане на посочените подходящи мерки беше продължен до 19 юли 2013 г., а след това до 19 юли 2014 г. с Решение 2013/385/ЕС на Съвета (6). С Решение 2014/467/ЕС на Съвета (7) беше удължен срокът на прилагане на Решение 2011/492/ЕС на Съвета с една година, до 19 юли 2015 г., но беше спряно прилагането на подходящите мерки.
            
         
               (3)
            
            
               На 13 април и 18 май 2014 г. в Гвинея-Бисау бяха проведени мирни, свободни и честни парламентарни и президентски избори и беше възстановен конституционният ред в държавата.
            
         
               (4)
            
            
               Беше съставено приобщаващо правителство, ангажирано с провеждането на реформите, необходими за развитието и стабилността на страната, и беше постигнат окуражителен напредък за изпълнението на ангажиментите по член 96, предвидени в Решение 2011/492/ЕС на Съвета.
            
         
               (5)
            
            
               Гвинея-Бисау е все още нестабилна и демократично избраните органи се нуждаят от подкрепата на международните партньори, за да изпълнят националната програма за реформа и програмата за развитие.
            
         
               (6)
            
            
               С цел Съюзът да окаже подкрепа, заедно с други международни партньори, на усилията, полагани от националните органи, за стабилизиране и укрепване на демократичните институции и за насърчаване на социално-икономическото развитие на Гвинея-Бисау, Решение 2011/492/ЕС на Съвета следва да бъде отменено,
            
         ПРИЕ НАСТОЯЩОТО РЕШЕНИЕ:
   Член 1
   Решение 2011/492/EС на Съвета се отменя.
   Член 2
   Писмото в приложението към настоящото решение се изпраща до органите на Гвинея-Бисау.
   Член 3
   Настоящото решение влиза в сила в деня на приемането му.
   
      Съставено в Брюксел на 24 март 2015 година.
      
         
            За Съвета
         
         
            Председател
         
         E. RINKĒVIČS
      
   
   
      (1)  ОВ L 317, 15.12.2000 г., стр. 3.
   
      (2)  Споразумение за второ изменение на Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. и изменено за първи път в Люксембург на 25 юни 2005 г. (ОВ L 287, 4.11.2010 г., стр. 3).
   
      (3)  ОВ L 317, 15.12.2000 г., стр. 376, изменено с Вътрешно споразумение между представителите на правителствата на държавите-членки, заседаващи в рамките на Съвета, за изменение на Вътрешното споразумение от 18 септември 2000 година относно мерките, които да бъдат предприети, и процедурите, които да бъдат следвани, за изпълнение на Споразумението за партньорство АКТБ и ЕО (ОВ L 247, 9.9.2006 г., стр. 48).
   
      (4)  Решение 2011/492/ЕС на Съвета от 18 юли 2011 г. за приключване на процедурата на консултации с Република Гвинея-Бисау съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна (ОВ L 203, 6.8.2011 г., стр. 2).
   
      (5)  Решение 2012/387/ЕС на Съвета от 16 юли 2012 г. за удължаване на срока на прилагане на подходящите мерки, установени с Решение 2011/492/ЕС (ОВ L 187, 17.7.2012 г., стр. 1).
   
      (6)  Решение 2013/385/ЕС на Съвета от 15 юли 2013 г. за удължаване на срока на прилагане на подходящите мерки, установени с Решение 2011/492/ЕС (ОВ L 194, 17.7.2013 г., стр. 6).
   
      (7)  Решение 2014/467/EС на Съвета от 14 юли 2014 г. за удължаване на срока на действие на Решение 2011/492/ЕС на Съвета и за преустановяване на прилагането на подходящите мерки от него (ОВ L 212, 18.7.2014 г., стр. 12).
   
      ПРИЛОЖЕНИЕ
      
         Писмо от Съюза до органите на Гвинея-Бисау
      
      До Негово Превъзходителство президента на Република Гвинея-Бисау,
      До Негово Превъзходителство министър-председателя на Република Гвинея-Бисау,
      Уважаеми господа,
      Европейският съюз (ЕС) счита постиженията на Гвинея-Бисау през изминалата година за много окуражителни. Страната отгърна нова страница, като проведе мирни и честни общи избори през април и май 2014 г., установявайки демократично избрани органи, включително приобщаващо правителство, за което вярваме, че е поело ангажимент за възстановяване на държавата, укрепване на нейните демократични институции и постигане на напредък по отношение на социално-политическата стабилност и икономическото развитие.
      С оглед на възстановяването на конституционния ред и отбелязания напредък по отношение на ангажиментите, поети от Гвинея-Бисау съгласно член 96 от Споразумението от Котону, както и вашия ангажимент за продължаване на изпълнението им чрез провеждането на необходимите реформи и предприемането на подходящи действия, имаме удоволствието да ви информираме, че мерките, които от 2011 г. насам ограничаваха обхвата на сътрудничеството за развитие на ЕС с Гвинея-Бисау, бяха отменени. Поради това възобновяваме изцяло нашето сътрудничество с вашата страна.
      Тъй като Гвинея-Бисау все още е изправена пред множество политически и социално-икономически предизвикателства, бихме искали да ви насърчим да останете единни и да продължите усилията си за укрепване на демократичните институции, за действително реформиране в сектора за сигурност, за укрепване на принципите на правовата държава, за борба с корупцията, безнаказаността и трафика на наркотици, и за насърчаване на устойчивото развитие. ЕС е на ваша страна и подкрепя всички усилия в тази насока.
      Действително отмяната на подходящите мерки съгласно член 96 от Споразумението от Котону ни позволява да ви съдействаме в организирането на кръглата маса относно Гвинея-Бисау на 25 март 2015 г. в Брюксел и изцяло да допринесем за нейния успех.
      Освен това ние ще продължим консултацията и подготвителната фаза на 11-ия европейски фонд за развитие с вашето правителство с оглед подписването възможно най-бързо на националната индикативна програма, която ще ви подкрепи в изпълнението на вашата амбициозна програма за реформи.
      Накрая, очакваме не само пълното възстановяване на сътрудничеството с Гвинея-Бисау чрез развитие, но също така и укрепване на нашия политически диалог съгласно член 8 от Споразумението от Котону.
      
         С уважение,
         
            
               За Съвета
            
            F. MOGHERINI
            
               Върховен представител на Европейския съюз по въпросите на външните работи и политиката на сигурност
            
         
         
            
               За Комисията
            
            N. MIMICA
            
               Член на Комисията